Document ID: 31985D0474

Odločba Komisije
z dne 16. septembra 1985
o vlogah za izplačilo povračil in avansov glede nekaterih ukrepov za prilagoditev zmogljivosti v ribiškem sektorju
(85/474/EGS)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 83/515/EGS z dne 4. oktobra 1983 o nekaterih ukrepih za prilagajanje zmogljivosti v ribiškem sektorju [1] zlasti člena 10(4),
ker morajo vloge za izplačilo povračil in avansov, ki jih države članice oddajo Komisiji, vsebovati določene podatke o tem, da so izdatki skladni z Direktivo 83/515/EGS in povezani z ukrepi, ki jih je v skladu z njenim členom 7 odobrila Komisija;
ker morajo države članice zaradi omogočanja učinkovite kontrole hraniti dodatno dokumentacijo, na podlagi katere so se izračunale pomoči, vsaj tri leta po izplačilu zadnjega povračila, in jo po potrebi dati na voljo Komisiji;
ker se morajo, da bi Komisija lahko dejansko izplačala avanse, določiti podrobna navodila in postopki;
ker so ukrepi te direktive v skladu z mnenjem Stalnega odbora za ribiško industrijo,
SPREJELA NASLEDNJO ODLOČBO:
Člen 1
Vloge za izplačilo povračil in avansov iz člena 10(1) Direktive 83/515/EGS so skladne s tabelami v Prilogah 1, 2 in 3.
Člen 2
Države članice tri leta po zadnjem izplačilu povračil hranijo na razpolago Komisiji vso dokazno dokumentacijo ali overjene kopije, na podlagi katerih so se izračunale pomoči iz Direktive 83/515/EGS in popolne datoteke o upravičencih.
Člen 3
Vloge za izplačilo avansov iz člena 10(3) Direktive 83/515/EGS predloži zadevna država članica. Za take vloge se izpolni obrazec iz Priloge 4.
Člen 4
1. Izplačila avansov ne presegajo 25 % zneska upravičenih izdatkov, predvidenih v letu, s katerim je povezano takšno izplačilo.
2. Avansi, ki se ne uporabijo v letu, za katerega so bili izplačani, se odštejejo od avansa za prihodnje leto. Če tak odbitek ni mogoč, lahko Komisija zahteva, da država članica avans povrne v celoti ali delno.
Člen 5
1. Ob koncu vsakega leta, za katerega so se izplačali avansi, države članice izdelajo poročilo o dejavnostih v tem letu. Komisija prejme to poročilo do 1. junija naslednje leto.
2. Avansi za naslednje leto se izplačajo šele, ko se poročilo iz odstavka 1 predloži Komisiji.
Člen 6
Seznam plovil, za katere se je izplačala premija za dokončno ukinitev, se sestavi po obrazcu v Prilogi 5. Komisiji se pošlje pred vlogo za izplačilo povračila.
Člen 7
Ta odločba je naslovljena na države članice.
V Bruslju, 16. septembra 1985

Labels: 4
19
10
8
6